Edward Ka-Spel
**The Legendary Pink Dots** *(LPD)* sú anglo-holandská experimentálna rocková skupina založená v Londýne v auguste 1980.

Biografia
---------

Skupina The Legendary Pink Dots vznikla v roku 1980 v anglickom meste Ilford. Po niekoľkých rokoch pôsobnosti sa skupina presťahovala do Holandska, kde sídli dodnes.

Na začiatku sa zloženie skupiny menilo takmer každý týždeň. Nakoniec sa v roku 1981 podarilo skĺbiť trvalých členov kapely, ktorí ku koncu roku 1982 vydali svoj prvý oficiálny album "Brighter Now". Album je charakteristický najmä elektronickými zvukmi a je inšpirovaný klasikmi industriálu (najmä Throbbing Gristle) a new wave. Obsahuje však aj krásnu baladu "The Wedding". Rovnaký charakter mali aj nasledujúce albumy "Curse", "Faces In The Fire" a "The Tower". Trochu inak už znel album "The Lovers" – z polovice koncertný album obsahuje dlhé improvizované skladby spájajúce nástroje s elektronikou – takýto zvuk si kapela udržala takmer do dnes. Hlavnou inšpiráciou sa pre nich stal psychodelický zvuk z prelomu 60. a 70. rokov: skorší Pink Floyd, King Crimson, Can a Amon Düül II. 

Prvý koncert si kapela veľmi dobre pamätá do dnes: v októbri 1980 vystúpili v miestnom klube vo východnom Londýne. Časť publika sa prestrašila osobitým zjavom kapely a zo sály ušla. Zvyšok sa však výborne bavil. To však nestačilo - pozvanie na koncert v tomto klube už nikdy nedostali.

V osemdesiatych rokoch hrala kapela v šesťčlennom zložení, ktorého jadro tvorili Edward Kaspel (alias The Prophet Qa-Sepel) a Philipp Knight (alias The Silverman). Novým prírastkom bol Patrick Q. Wright, ktorý obohatil hudbu o výborný zvuk huslí, čo im privodilo veľa nových fanúšikov. Kapela sa presťahovala do Holandska a podpísala zmluvu s v tom čase malou, nezávislou firmou Play It Again, Sam. Albumy vydané v tomto zložení "Island Of Jewels", "Asylum" a "Any Day Now" boli veľmi dobre hodnotené verejnosťou a kritikou.

V roku 1988 odišli z kapely až štyria členovia. Zostali iba zakladatelia Kaspel a Silverman. Ku kapele sa pridal Niels Van Hoornblower (saxofóny, flauta, klarinet) a Bob Pistoor (gitara). Táto zmena vyšla kapele na jednotku. V nasledujúcich rokoch nahrali svoje najlepšie, dnes už kultové albumy: "The Golden Age", "Crushed Velvet Apocalypse" a zvlášť "The Maria Dimension" z roku 1992. Hudba na týchto albumoch sa odkláňa od čistej elektroniky prvých albumov a experimentálneho zvuku z polovice osemdesiatych rokov. Albumy sú zaraďované do modernej psychodelickej tvorby: na jednej strane počuť prvky zvukov Pink Floyd a King Crimson, na druhej strane sú prítomné najnovšie hudobné trendy - trip-hop, trance. Aranžmány sú nezvyčajne bohaté (každý album je nahrávaný s účasťou viac ako desiatich nástrojov), nechýbajú vystavané priestorové improvizácie s prvkami džezu, world music a ambientu (Green Gang, Grain Kings, Evolution). Kapela vytvorila aj prekrásne "kozmické" balady, z ktorých mnohé, napr. "Belladonna", „I Watch You in a Tragic Beuty", majú kultový štatút a patria ku klasike novej psychodélie.

V roku 1992, po nahratí albumu "The Maria Dimension" došlo ku tragédii. Bobovi Pistoorovi bol zistený nevyliečiteľný nádor. Po jeho smrti sa gitaristom skupiny stal Martijn De Kleer. V tom čase sa ku kapele pridal aj Kanaďan Ryan Moore (perkusie). V tomto zložení nahrali posledné albumy pre Play It Again Sam: "Shadow Weaver", "Malachai" a "9 Lives To Wonder". Vzrastajúce napätie medzi vydavateľstvom a skupinou viedli k ukončeniu desaťročnej spolupráce.

Nasledujúca platňa "From Here You'll Watch The World Go By" bola vydaná spoločnosťou Staalplaat (v Amerike vydala album spoločnosť Soleilmoon). Do kapely prišiel nový gitarista Edwin Van Trippenhof a zmenila sa aj hudba. Vytratili sa dlhé improvizácie, ktoré nahradili kratšie ucelenejšie melodické skladby. V zložení: Edward, Phil, Niels, Edwin a Ryan nahrali nasledujúce albumy "Hallway Of The Gods" a "Nemesis Online". 

Neskôr v roku 1995 vydávajú LPD až dva tituly. Prvým je reedícia už dávno vypredaného výberu starších skladieb zo začiatku osemdesiatych rokov pod názvom "Prayer For Arcadia" (pôvodne vyšiel na ich vlastnom labeli TeKa). Druhým je kompilácia "A Guide To The Legendary Pink Dots Vol. 2 – Psychedelic Classics & Rarities" na 3 diskoch. Prvé CD obsahuje najznámejšie psychodelické hity (Waiting For The Cloud, Grain Kings, Citadel, Green Gang, Princess Coldheard...), druhý disk je výberom doteraz nevydaného raritného materiálu vrátane exkluzívneho záznamu koncertu v poľskej Poznani (1996). Tretie CD nakoniec zachytáva rôzne video nahrávky, rozhovory, klipy a živé vystúpenia v PC aj DVD kvalite.

V roku 2000 vydáva kapela album "A Perfect Mystery", s ktorým sa v roku 2001 predstavila aj na Slovensku (11. 5. 2001 Bratislava – DK Lúky, 12. 5. 2001 Brezno – klub Bombura). O dva roky neskôr už vystupuje kapela v rámci malého turné po Slovensku na troch miestach (26. 11. 2003 – Bratislava – Babylon, 28. 11. 2003 Svidník – Holičstvo, 29. 11. 2003 Brezno – Bombura). 

Kapela je fanúšikmi cenená aj pre svoju neúnavnú koncertnú aktivitu. Takmer počas všetkých koncertných turné po ´89 roku navštívili susedné Česko a Poľsko, kde sa stali populárni hlavne vďaka rádiovému vysielaniu Tomasza Beksińskiego, ktorý predstavoval nové platne, interpretácie a vlastné preklady textov na rádiu Tri.

Súčasné zloženie (rok 2009)
---------------------------

* Edward Ka-Spel - spev, klávesy, texty
* Phil Knight (The Silverman) - klávesy, elektronika
* Martijn de Kleer – gitary
* Niels van Hoorn (Niels Van Hoornblower) – saxofóny, klarinety, flauty, MIDI wind controller
* Raymond Steeg – koncertný zvukový technik

Diskografia
-----------

### Štúdiové albumy

|  |  |
| --- | --- |
| * 1981 Only Dreaming
* 1981 Kleine Krieg
* 1981 Chemical Playschool 1+2
* 1981 Dots on the Eyes
* 1982 Brighter Now
* 1982 Atomic Roses
* 1982 Premonition
* 1982 Apparition
* 1983 Basilisk
* 1983 Chemical Playschool 3+4
* 1983 Curse
* 1984 The Tower
* 1984 The Lovers
* 1984 Faces in the Fire
* 1985 Asylum
* 1985 Prayer For Aradia
* 1986 Island Of Jewels
* 1986 Curious Guy
* 1987 Premonition 11
* 1988 Any Day Now
* 1988 Traumstadt 1
* 1988 Traumstadt 2
* 1988 Traumstadt 3
* 1988 Traumstadt 4
* 1989 Traumstadt 5
 | * 1989 The Golden Age
* 1989 Greetings 9
* 1990 Four Days
* 1990 The Crushed Velvet Apocalypse
* 1991 The Maria Dimension
* 1992 Shadow Weaver
* 1993 Malachai (Shadow Weaver Part 2)
* 1994 Nine Lives to Wonder
* 1995 From Here You'll Watch the World Go By
* 1997 Hallway of the Gods
* 1997 Chemical Playschool 10
* 1998 Nemesis Online
* 2000 A Perfect Mystery
* 2001 Chemical Playschool 11+12+13
* 2002 All the King's Horses
* 2002 All the King's Men
* 2002 Synesthesia
* 2004 The Poppy Variations
* 2004 The Whispering Wall
* 2006 Alchemical Playschool
* 2006 Your Children Placate You From Premature Graves
* 2008 Plutonium Blonde
 |

### Single / EP

* 1988 Under Glass
* 1990 Princess Coldheart
* 1996 Remember Me This Way
* 1997 Sterre
* 1998 Pre-Millenial Single
* 2006 Legacy

### Koncertné albumy

* 1988 Dot-to-Dot
* 1997 Live '85-'88
* 1997 Live 89
* 1999 Live at the Metro
* 2000 Farewell, Milky Way

### Kompilácie

* 1988 Stone Circles
* 1989 The Legendary Pink Box
* 1991 Greetings 9+Premonition 11/It's Raining in Heaven (1991/1996)
* 1995 Chemical Playschool 8+9
* 1996 Canta Mientras Puedas
* 1996 Lullabies for the New Dark Ages: The First Four Albums
* 1997 Ancient Daze
* 1997 Under Triple Moons
* 1997 Stained Glass, Soma Fountains
* 1999 Poi Poka Mozhesh
* 2000 A Guide to the Legendary Pink Dots Vol. 1: The Best Ballads
* 2002 El Kaleidoscopio Terminal
* 2003 I Did Not Inhale
* 2003 A Guide to the Legendary Pink Dots Vol. 2: Best Psychedelic Tracks
* 2004 Singe Wahrend du Bist
* 2004 Crushed Mementos